Dobrilo Pavić

**Dobrilo Pavić** (Plužine, 21. IV. 1946), crnogorski književnik.

## Biografija
Osnovnu školu završio je u Plužinama, a gimnaziju u Sečnju u Banatu. Diplomirao je na Višoj pedagoškoj školi u Mostaru, Grupa za srpskohrvatski jezik i istoriju. Apsolvirao je jugoslovensku književnost u Novom Sadu.

Radni vijek proveo je u Plužinama, prvo u osnovnoj i srednjoj školi kao nastavnik, a zatim kao direktor Doma učenika, čiji je bio osnivač. Bio je i direktor Centra za kulturu, sekretar u DPS-u, rukovodilac službe u Centru za socijalni rad te direktor NVO "Eviva Piva" Plužine.

Živi i radi u Plužinama, ali povremeno boravi i u Belom Manastiru, gdje živi njegova supruga Anđelka Pavić.

## Književni rad
Piše poeziju, a u novije vrijeme i prozu (romane i pripovijetke). Njegovo stvaralaštvo, tvrdi se, stilski je tečno i opojno djeluje na čitaoce, tako da se njegova proza čita u dahu od korica do korica.

Prevođen je na bugarski, engleski, mađarski, makedonski, njemački, rumunski, poljski, ruski i slovenski.

## Zbirke poezije
* **"Presa"** (Pljevlja, 1980), hermetička, misaona i intimistička poezija.
* **"Đavo - brojilo"** (Valjevo, 1987), poezija žestoke pobune protiv robovanja ljudima, stvarima i konvencionalnom načinu razmišljanja i protiv organizovanja života u društvu u posljednjim decenijama dvadesetog vijeka.
* **"Kazaljka"** (Trebinje, 1991), zbirka pjesama o ljubavi, o čarima življenja sa ženom koju voliš.
* **"Odmut"**, (Podgorica, 1994), poezija tematski vezana za ljudski iskon i osudu gospodara koji tiraniše narod. 
* **"Ledenica"** (Podgorica, 1996), motivi strepnje nad lijepim u životu; ljubav kao dominantno u čovjeku.
* **"Zemni glas"** (Podgorica, 1999), raznovrsne elegične sudbine ljudi i žena i osuda rata.
* **"Preskakala s Jelenom"** (Nikšić, 2000), kultna poezija; stvaranje idola žene. Zbirka je jedinstvena. U njoj se stilskim figurama na nov način iskazuje ljubav prema ženi, što je novina u savremenoj evropskoj poeziji.
* **"Okapine"** (Bukurešt, 2002), izbor ljubavne poezije na (rumunskom jeziku.
* **"Sebi ruke"** (Nikšić, 2010), nova metaforika kazivanja intime, a istovremeno i čežnja prema uzvišenom osjećanju i žal za neostvarenom željom.

## Romani
* "**Dok se ne vratim**" (Nikšić, 2003), ljubavni roman s posmatranjem previranja u Jugoslaviji.
* "**Iz magline**" (Nikšić, 2003), misaoni roman, a istovremeno i oda prirodnim ljepotama zemlje.
* "**Smutnja**" (Nikšić, 2007), roman motivski vezan za raspad Jugoslavije.
* "**Čiji je grijeh**" (Nikšić, 2008), složena tematska struktura o porijeklu grijeha; to je roman idejā, a istovremeno i ljudskih sudbina.
* "**Magla istorije**" (Novi Sad, 2012), roman o filozofiji bogumilskog vjerovanja i nesagledivosti tragike tih vjernika na granicama pravoslavlja i katolicizma.
* "**Znamo li se?**" (Nikšić, 2012).

## Zbirke pripovijedaka
* **"Đe nađe Taliju"** (Nikšić 2003), tematika stvarnog i onostranog.
* **"Zakopano blago"** (Nikšić, 2006), izmišljene i stvarne legende s prostora Balkana, kao i mistični motivi izuzetno bitni za razvoj čovjekove mašte. Ovdje je posebno došla do izražaja stvaraočeva invencija i imaginacija.

## Ostalo
* Scenario za etnomuzikološki film **"Pivska svadba"**.
* Igrokaz **"[[Durmitor]]sko sijelo"**.
* Priprema knjige **"Balkanska Troja"** Dušana Jovovića.